A Pollacsek úr felesége
A bor hatását jól ismerjük,
Éreztük már mind:én, te, ő.
De legjobban ismeri mégis
Pollacsek borkereskedő!
Neki használt a gyártott lőre:
Mert nemesember lett belőle,
De ugyancsak nemes lett véle
Fiatal, bájos felesége!

E szép asszony bearanyozza
Pollacsek élte alkonyát,
Ez asszonyért hajlandó volnék
Meginni a férje borát.
Pedig a Pollacsek borára
Szomjas toroknak sincsen vágya,
Pollacsek sem iszik belőle,
Még kevésbé szép felesége.

Dehát ha jó bort árult volna,
Nem gyűjtött volna szép vagyont;
Nem lenne oly szép felesége,
Mint amilyen szép most vagyon.
A szarvaktól úgy nem félhetne,
Miként fél a jelen esetbe;
Hja! Magam is úgy volnék véle,
Ha az enyém vón' felesége!

Hogy a dicsőség teljes légyen.
Nemessé lett Pollacsek úr!
»Budavölgyi« a praedicatum,
Melyet neve elébe szúr,
Ám némelyek mégis ─ mint szokták ─
Mindenfelé azt hangoztatják:
Azért tett szert nemesi névre,
Mert szép asszony a felesége!
Versek